|  |  |
| --- | --- |
|  | |
| **REPUBLIKA HRVATSKA** | |
| **ISTARSKA ŽUPANIJA** | |
| **GRAD POREČ-PARENZO**  **CITTA DI POREČ-PARENZO** | |
| **Gradonačelnik** | |
| KLASA: |  |
| URBROJ: |  |
| Poreč-Parenzo, |  |

Na temelju članka 11. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) i članka 53. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18 i 2/21), te na prijedlog Upravnog odjela za gospodarstvo i EU fondove KLASA: \_\_\_\_\_\_\_\_\_\_\_,URBROJ: \_\_\_\_\_\_\_\_\_\_\_\_\_ od 2024. godine, Gradonačelnik Grada Poreča-Parenzo je \_\_\_\_\_\_\_\_\_ godine donio

**PROGRAM DODJELE POTPORE PODUZETNICIMA PUTEM VAUČERA**

**ZA KOMERCIJALIZACIJU PROIZVODA U 2024. GODINI**

**Članak 1.**

Programom dodjele potpore poduzetnicima putem vaučera za komercijalizaciju proizvoda u 2024. godini (u daljnjem tekstu: Program) utvrđuju se opći uvjeti, kriteriji i postupak dodjele bespovratnih sredstava putem vaučera za izradu prototipa novog proizvoda, te obveze korisnika potpore.

Osnovni cilj ovog Programa je podrška razvoju malog i srednjeg poduzetništva kroz (su)financiranje troškova izrade prototipa novog proizvoda, što je neophodno za komercijalizaciju poduzetničke ideje te doprinosi izlasku poduzetnika na tržište ili jačanju njihove prisutnosti na tržištu.

**Članak 2.**

Korisnici potpora iz članka 1. ovog Programa mogu biti mikro, mali i srednji subjekti malog gospodarstva sa sjedištem registriranim na području Grada Poreča-Parenzo.

Korisnici Programa ne mogu biti subjekti navedeni u stavku 1. ovog članka za koje Upravni odjel za gospodarstvo i EU fondove u postupku obrade podnesenog zahtjeva utvrdi da prema Gradu Poreču-Parenzo imaju dospjelih, a nepodmirenih obveza.

Korisnik potpore mora imati najmanje jednog zaposlenog na neodređeno puno radno vrijeme, uključujući vlasnika/vlasnicu.

Korisnik potpore koji je u sustavu PDV-a ne ostvaruje pravo na PDV kao prihvatljiv trošak za potpore iz ovog Programa, sukladno tome podnositelj zahtjeva dužan je dostaviti potvrdu nadležne Porezne uprave ili Izjavu da nije u sustavu PDV-a.

Svi troškovi moraju biti plaćeni transakcijski (putem računa poslovnog subjekta) i vidljivi na izvodima s poslovnog računa.

**Članak 3.**

Sredstva za potpore iz članka 2. ovog Programa vlastita su sredstva Grada Poreča-Parenzo osigurana u Proračunu Grada Poreča-Parenzo za 2024. godinu u ukupnom iznosu od 6.500,00 eura.

Iznos potpore iznosi do maksimalno 1.300,00 eura po korisniku.

Pojedinom korisniku potpora se može dodijeliti samo jednom u 2024. godini.

**Članak 4.**

Sredstva dodijeljena putem ovog javnog poziva mogu se iskoristiti isključivo u svrhu izrade prototipa novog proizvoda kod pružatelja usluge RIJEČKE RAZVOJNE AGENCIJE PORIN d.o.o., Rijeka, Milutina Barača 62, OIB: 29183761133.

Materijal izrade prototipa je polimer, a tehnika izrade je 3D ispis.

Prihvatljivi trošak je trošak izrade prototipa prema specifikaciji pružatelja usluge iz stavka 1. ovog članka te njegova transporta nakon izrade.

Korisnik vaučera dužan je svoje odnose u pogledu izvršenja usluge regulirati izravno sa subjektom s kojim Grad ima sklopljen ugovor za provedbu navedene usluge.

**Članak 5.**

Novčane potpore koje su predmet ovog Programa dodjeljuju se na temelju provedenog postupka i kriterija propisanih u članku 2. i 7. ovog Programa.

Dokumentacija potrebna za prijavu na ovaj Program navedena je u zahtjevu za dodjelu potpore a zahtjevi se rješavaju prema redoslijedu prispijeća i do iskorištenja sredstava planiranih u Proračunu za tu namjenu, a najdulje **do 30. rujna 2024. godine.**

Grad Poreč-Parenzo može zatražiti od podnositelja zahtjeva dodatnu dokumentaciju, kako bi se dokazalo ispunjavanje uvjeta za dodjelu potpora utvrđenih ovim Programom.

Zahtjeve razmatra i ocjenjuje Povjerenstvo za ocjenjivanje i prigovor koje imenuje Gradonačelnik (u daljnjem tekstu: Povjerenstvo). Povjerenstvo se sastaje jednom u mjesecu radi razmatranja zahtjeva pristiglih tijekom prethodnog mjeseca, sve do iscrpljenja ukupnih sredstava. Povjerenstvo se neće sastati ako u prethodnom mjesecu nije pristigao niti jedan zahtjev i/ili prigovor.

Nepotpuni zahtjevi se ne razmatraju.

Zabranjeno je dvostruko financiranje aktivnosti i projekata iz drugih programa ili sustava financiranja iz javnih sredstava državnog proračuna i/ili proračuna Europske Unije.

**Članak 6.**

Novčane potpore koje su predmet ovog Programa dodjeljuju se na temelju javnog poziva koji raspisuje gradonačelnik Grada Poreča-Parenzo.

Javni poziv sadrži:

1. naziv tijela koje objavljuje poziv,
2. predmet javnog poziva,
3. opće uvjete i kriterije za dodjelu potpore,
4. popis potrebne dokumentacije,
5. naziv i adresu tijela kojem se podnose zahtjevi,
6. vrijeme trajanja javnog poziva.

**Članak 7.**

Za provedbu ovog Programa nadležan je gradski Upravni odjel za gospodarstvo i EU projekte.

Sve upite u vezi s ovim Programom moguće je uputiti putem e-maila: [gospodarstvo@porec.hr](mailto:gospodarstvo@porec.hr) ili na telefon: 052 633 762.

Odluku o dodjeli nepovratne potpore - vaučera u kojoj se navode podaci o korisniku, iznos dodijeljenih sredstava, rok njihova iskorištenja, prihvatljivi troškovi te poziv na sklapanje ugovora u određenom roku, donosi gradonačelnik Grada Poreča-Parenzo na prijedlog Povjerenstva.

Neće se dodijeliti vaučer i odbacit će se zahtjev:

* Koji je podnesen od neprihvatljivog prijavitelja (ne zadovoljava uvjete iz članka 2. ovog Programa);
* Ako je prijavitelj pozvan na upotpunjavanje ili pojašnjenje zahtjev pa u roku određenom za to zahtjev ne upotpuni, odnosno pojasni;
* Ako je nad prijaviteljem otvoren stečajni postupak, ako je nesposoban za plaćanje ili prezadužen, ili u postupku likvidacije, ako njegovom imovinom upravlja stečajni upravitelj ili sud, ako je u nagodbi s vjerovnicima, ako je obustavio poslovne aktivnosti ili je u bilo kakvoj istovrsnoj situaciji koja proizlazi iz sličnog postupka prema nacionalnim zakonima i propisima, ili koji se nalazi u postupku koji su, prema propisima države njegova sjedišta ili nastana kojima se regulira pitanje insolvencijskog prava, slični svim navedenim postupcima;
* Ako prijavitelj nema pravo na potporu u skladu s odredbama Uredbe Komisije (EZ) br. 2023/2831 za dodjelu potpore de minimis*;*
* Ako utvrdi da izrada prototipa nije povezana s osnovnom djelatnošću i poslovanjem poduzetnika te da ne ispunjava svrhu i cilj mjere;
* Ako utvrdi da su u trenutku pregleda zahtjeva iscrpljena raspoloživa sredstva;
* Ako utvrdi da prijavitelj prema Gradu Poreču-Parenzo ili Poreznoj upravi ima dospjelih, a nepodmirenih obveza;
* Ako utvrdi da ideju prijavitelja nije tehnički moguće izvesti na strojevima namijenjenim 3D printanju, odnosno da bi nakon izvršenja posla postojali očiti nedostaci u funkcionalnosti prototipa;
* Ako utvrdi da zahtjev sadrži ili bi prototip predstavljao nepristojan, nedozvoljeni sadržaj, zabranjen zakonom ili protivan tuđim pravima ili bi isti bio upotrijebljen za nezakonite ili nemoralne svrhe, odnosno upotrijebljen za nanošenje štete.

Po donošenju Odluke, Upravni odjel obavještava korisnika o iznosu odobrenog sufinanciranja i načinu ostvarenja novčanih sredstava. Korisnik sredstava dužan je potpisati ugovor nakon čega se odobrena novčana sredstva sukladno dostavljenim računima i potvrdama o podmirenju istih, kojima se dokazuje namjensko korištenje sredstava, isplaćuju na žiro račun korisnika potpore odnosno podnositelja zahtjeva.

Sredstva potpore dodjeljuju se isključivo za troškove s datumom fakture nakon donošenja odluke o odabiru prijavitelja.

Odobrena sredstva isplatit će se poduzetniku nakon što Gradu Poreču-Parenzo dostavi presliku računa za izvršenu uslugu, potvrdu o izvršenom plaćanju, te fotodokumentaciju prototipa za koji se traži potpora.

**Članak 8.**

Podnositelj zahtjeva ima pravo podnijeti pisani prigovor na Odluku Povjerenstvu za ocjenjivanje i prigovor u roku od 8 (osam) dana od potvrde zaprimanja obavijesti nadležnog Upravnog odjela za gospodarstvo i EU fondove putem redovne ili elektroničke pošte.

**Članak 9.**

Korisnik potpore je dužan omogućiti davatelju potpore kontrolu namjenskog utroška dobivene potpore. Ako je korisnik potpore priložio neistinitu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju prijavitelj dobivena sredstva za tu godinu mora vratiti te će biti isključen iz svih potpora Grada Poreča-Parenzo u narednih pet godina.

Korisnik potpore jamči da izradom modela neće doći do kršenja autorskih ili drugih srodnih prava, kao niti bilo kojeg prava s područja intelektualnog vlasništva trećih osoba. Korisnik potpore je isključivo odgovoran za zahtjeve trećih osoba s tog osnova te je dužan nadoknaditi Gradu Poreču-Parenzo svaku štetu nastalu kao posljedica takvih zahtjeva.

Korisnik potpore se obvezuje u svim objavama i nastupima u medijima koje se tiču izrade prototipa na temelju dodijeljene potpore, navesti da provedbu aktivnosti financijski podupire Grad Poreč-Parenzo. Korisnik potpore je suglasan da Grad objavi njegov naziv i adresu, svrhu financijskih sredstava te da koristi i objavljuje dostavljene mu fotografije, video i audio zapise povezane s provedbom aktivnosti za koje Grad daje potporu, u cilju promocije razvoja Grada.

**Članak 10.**

Potpore koje se dodjeljuju po ovom Programu dodjeljuju se sukladno pravilima EU o pružanju državne potpore propisanim Uredbom Komisije (EZ) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24. 12. 2013.).

Ovaj program potpora, sukladno članku 1. Uredbe o potporama male vrijednosti br. br. 2023/2831, ne odnosi se na:

1. potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture;
2. potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište;
3. potpore koje se dodjeljuju poduzetnicima u primarnoj proizvodnji poljoprivrednih proizvoda;
4. (d)potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:
   1. ako se iznos potpore utvrđuje na temelju cijene ili količine tih proizvoda koji s kupljeni od primarnih proizvođača ili koje dotični poduzetnici stavljaju na tržište;
5. ii ako su potpore uvjetovane njihovim djelomičnim ili potpunim prenošenjem na primarne proizvođače;
6. potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza;
7. potpore koje se uvjetuju upotrebom domaćih proizvoda ili usluga umjesto uvoznih.

Sukladno članku 1. stavku 2. Uredbe o potporama male vrijednosti br. 2023/2831 ako poduzetnik djeluje i u jednom od sektorima iz stavka 1. točke (a), (b), (c) ili (d) i u jednom ili više sektora obuhvaćenih područjem primjene ove Uredbe ili obavlja druge djelatnosti obuhvaćene područjem primjene ove Uredbe, ova se Uredba primjenjuje na potpore dodijeljene u vezi s tim drugim sektorima odnosno djelatnostima, uz uvjet da predmetna država članica osigura odgovarajućim sredstvima, kao što je razdvajanje djelatnosti ili razdvajanje računa, da djelatnosti u sektorima isključenima iz područja primjene ove Uredbe ne ostvaruju korist od de minimis potpore koje se dodjeljuju u skladu s ovom Uredbom.

Sukladno članku 2., točka 2. Uredbe o potporama male vrijednosti br. 2023/2831 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih odnosa jedan prema drugom:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo na ostvarivanje vladajućeg utjecaja nad drugim poduzećem na temelju ugovora sklopljenog s tim poduzećem ili na temelju odredbe njegova osnivačkog akta ili statuta;
4. jedno poduzeće, koje je dioničar ili član u drugom poduzeće, samo kontrolira većinu glasačkih prava dioničara ili glasačkih prava članova u tom poduzeću u dogovoru s drugim dioničarima ili članovima tog poduzeća.

Poduzeća koja su u bilo kojem odnosu iz točaka od (a) do (d) preko jednog ili više drugih poduzeća također se smatraju jednim poduzetnikom.

Sukladno članku 3. stavku 2. Uredbe o potporama male vrijednosti br. 2023/2831

1. Ako mjere potpore ispunjavaju uvjete propisane ovom Uredbom, smatra se da ne ispunjavaju sve kriterije iz članka 107. stavka 1. Ugovora te stoga ne podliježu obvezi prijave iz članka 108. stavka 3. Ugovora.
2. Ukupan iznos de minimis potpora koje se po državi članici dodjeljuju jednom poduzetniku ne smije premašiti 300 000 EUR tijekom bilo kojeg trogodišnjeg razdoblja.
3. De minimis potpora smatra se dodijeljenom u trenutku kada poduzetnik u skladu s odgovarajućim nacionalnim pravnim poretkom stekne zakonsko pravo na primanje potpore, neovisno o datumu isplate de minimis potpore predmetnom poduzetniku.
4. Gornja granica utvrđena u stavku 2. primjenjuje se bez obzira na oblik de minimis potpore ili na cilj koji se namjerava postići te neovisno o tome financira li se potpora koju dodjeljuje država članica u cijelosti ili djelomično iz sredstava koja potječu iz Unije.
5. Za potrebe gornje granice iz stavka 2. potpore se izražavaju kao gotovinska bespovratna sredstva. Svi iznosi koji se primjenjuju bruto su iznosi, tj. iznosi prije odbitka poreza i druge naknade. Ako se potpora ne dodjeljuje u obliku bespovratnih sredstava, iznos potpore jednak je bruto novčanoj protuvrijednosti potpore.
6. Potpore koje se isplaćuju u više obroka diskontiraju se na vrijednost potpore u trenutku njezine dodjele. Kamatna stopa koju treba primijeniti pri diskontiranju diskontna je stopa koja se primjenjuje u trenutku dodjele potpore.
7. Ako bi se dodjelom nove de minimis potpore premašila gornja granica iz stavka 2., ta nova potpora ne ostvaruje korist od ove Uredbe.
8. U slučaju spajanja i preuzimanja, pri utvrđivanju prelazi li se gornja granica utvrđena u stavku 2. bilo kojom novom de minimis potporom koja se dodjeljuje novom poduzetniku ili poduzetniku preuzimatelju, u obzir se uzimaju sve prethodne de minimis potpore dodijeljene bilo kojem od poduzetnika uključenih u postupak spajanja. De minimis potpore koje su zakonito dodijeljene prije spajanja ili preuzimanja ostaju zakonite.
9. Ako se jedan poduzetnik podijeli na dva ili više zasebnih poduzetnika, de minimis potpora dodijeljena prije podjele dodjeljuje se poduzetniku koji je od nje ostvario korist, što je načelno poduzetnik koji je preuzeo djelatnosti za koje je korištena de minimis potpora. Ako takva raspodjela nije moguća, de minimis potpora razmjerno se dodjeljuje na temelju knjigovodstvene vrijednosti vlasničkog kapitala novih poduzetnika na datum kad je podjela stupila na snagu.

Sukladno članku 6. Uredbe o potporama male vrijednosti br. 2023/2831 davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi o potporama male vrijednosti br. 2023/2831, a svaki korisnik potpore u obvezi je prije dodjeljivanja potpore davatelju potpore dostaviti ispunjenu, potpisanu i ovjerenu Izjavu o korištenim potporama male vrijednosti poštujući odredbe o „jednom poduzetniku“.

O dodijeljenoj potpori male vrijednosti, izvješćuje se Ministarstvo financija Republike Hrvatske.

**Članak 11.**

Ovaj Program stupa na snagu prvog dana od dana objave u "Službenom glasniku Grada Poreča-Parenzo".

**GRADONAČELNIK**

**Loris Peršurić**

**DOSTAVITI:**

1. Upravni odjel za gospodarstvo i EU fondove, ovdje,

2. Pismohrana, ovdje.

**OBRAZLOŽENJE**

**PRAVNA OSNOVA:**

Pravna osnova za donošenje Programa dodjele potpora poduzetnicima putem vaučera za komercijalizaciju proizvoda u 2024. godini su Zakon o poticanju razvoja malog gospodarstva (˝Narodne novine˝, broj 29/02, 63/07, 53/12, 56/13 i 121/16) i Statut Grada Poreča-Parenzo (˝Službeni glasnik Grada Poreča-Parenzo˝ broj 2/13, 10/18 i 2/21).

**OCJENA STANJA:**

Zakonom o poticanju razvoja malog gospodarstva određeno je da jedinice lokalne samouprave, između ostalog, izrađuju vlastite programe i planove za provedbu projekata, poticajnih mjera i aktivnosti radi ostvarenja ciljeva razvoja malog gospodarstva. Jedan od ciljeva Grada Poreča-Parenzo je podrška razvoju malog i srednjeg poduzetništva kroz (su)financiranje troškova izrade prototipa novog proizvoda, što je neophodno za komercijalizaciju poduzetničke ideje te doprinosi izlasku poduzetnika na tržište ili jačanju njihove prisutnosti na tržištu. Sukladno navedenome potrebno je donijeti Program dodjele potpora poduzetnicima putem vaučera za komercijalizaciju proizvoda u 2024. godini.

**OSNOVNA PITANJA KOJA TREBA UREDITI PROGRAMOM:**

Predloženim Programom utvrđuju se opći uvjeti, kriteriji i postupak dodjele bespovratnih sredstava putem vaučera za izradu prototipa novog proizvoda, te obveze korisnika potpore.

**CILJ DONOŠENJA PROGRAMA:**

Cilj donošenja Programa je podrška razvoju malog i srednjeg poduzetništva kroz (su)financiranje troškova izrade prototipa novog proizvoda.

**SREDSTVA POTREBNA ZA OSTVARENJE PROGRAMA:**

Za realizaciju ovog Programa sredstva su osigurana u Proračunu Grada Poreča-Parenzo za 2024. godinu.